Καισαριανή

Ιστορία και Εθνική Αντίσταση

Η Καισαριανή κατοικήθηκε από τους πρόσφυγες που ήρθαν στην Ελλάδα μετά τον μικρασιατικό πόλεμο το 1922. Οι περισσότεροι από αυτούς προέρχονταν από την Σμύρνη και τα γύρω χωριά όπως τα Βουρλά.
Μια θλιβερή σελίδα της σύγχρονης ελληνικής ιστορίας γράφτηκε στο Σκοπευτήριο της Καισαριανής, που υπήρξε τόπος εκτελέσεων Ελλήνων κατά τη Γερμανική Κατοχή. Την 1η Μαΐου του 1944, 200 Έλληνες κομμουνιστές (200 της Καισαριανής) εκτελέστηκαν από τα στρατεύματα κατοχής, ως εκδίκηση για το θάνατο ενός Γερμανού στρατηγού, που έχασε τη ζωή του σε μάχη με τους αντάρτες, στους Μολάους Λακωνίας. Στο σημείο έχει ανεγερθεί μνημείο.
Τη νύχτα της 16ης προς 17η Ιουνίου 1944, 10 άνδρες της ΕΠΟΝ και αντάρτες του ΕΛΑΣ έχασαν τη ζωή τους σε ενέδρα που τους είχαν στήσει οι κατακτητές, στο χώρο της Μονής Καισαριανής, εκεί που είχαν ταμπουρωθεί.

Συγκοινωνία

Το Νεκροταφείο του Δήμου Καισαριανής αποτελεί αφετηρία της γραμμής 224 (Καισαριανή-Ελ.Βενιζέλου) η οποία τερματίζει στο Πολύγωνο. Η γραμμή 224 περνά από την κεντρική λεωφόρο της Καισαριανής, Εθνικής Αντιστάσεως, με συχνότητα δρομολογίων περίπου 15-20 λεπτά. Ο δήμος από το κέντρο είναι προσβάσιμος από την γραμμή αυτή (δια μέσω Βασ.Σοφίας-Σόλωνος), καθώς και με την δημοτική συγκοινωνία από τον Σταθμό Μετρό Ευαγγελισμός.

Πανιώνιος Καισαριανής

Ο Ποδοσφαιρικός Αθλητικός Όμιλος Πανιώνιος Καισαριανής είναι αθλητικός σύλλογος που ιδρύθηκε από πρόσφυγες το 1946.
Η ομάδα ποδοσφαίρου του Πανιωνίου Καισαριανής είναι το παλιότερο τμήμα του συλλόγου και υπάρχει από τα πρώτα μεταπολεμικά χρόνια. Αγωνίζεται στο πρωτάθλημα της Ε.Π.Σ. Αθηνών και έχει πάρει μέρος και στις τρεις κατηγορίες της ένωσης. Ως έδρα χρησιμοποιεί το γήπεδο της Νήαρ Ηστ. Τη δεκαετία 1960-70 αγωνιζόταν στην Α2 κατηγορία της ΕΠΣΑ. Το 1967 εξαναγκάστηκε σε συγχώνευση με την ΑΕ Καισαριανής, από την οποία δημιουργήθηκε η ομάδα Αετός. Μετά τη δικτατορία επανιδρύθηκε και από το 1980 εντάχθηκε ξανά στην ΕΠΣΑ, στη Γ΄ κατηγορία. Αφού πέρασε ένα διάστημα κρίσης, επανήλθε πιο δυνατός και το 2005-06 έπαιζε στην Α΄ κατηγορία. Στη συνέχεια υποβιβάστηκε κι αγωνίστηκε δύο σεζόν στη Β'. Το 2008-09 αγωνίζεται στη Γ΄ κατηγορία της ΕΠΣΑ. Ο σύλλογος στηρίζεται στα τμήματα υποδομής και στις ακαδημίες ποδοσφαίρου. Ποδοσφαιριστές που αγωνίστηκαν κατά καιρούς στην ομάδα είναι οι: Αντώνης Φώσκολος (1994-97, στη συνέχεια έπαιξε στο Θρασύβουλο), Γιώργος Τσομπανάκης (έπαιξε και στον Εθνικό Αστέρα), Αντωνίου, Μορφωνιός, Παπουλίδης, Ασώματος, Αγριτέλης και Πρασσάς. Επίσης υπάρχει και ο Εθνικός Αστέρας.

Αξιοθέατα και Μνημεία

Το Σκοπευτήριο της Καισαριανής έχουν επισκεφτεί κατά καιρούς πολλές προσωπικότητες της πολιτικής και της τέχνης, μεταξύ τους οι Αλέξης Τσίπρας και Προκόπης Παυλόπουλος.

Εκπαίδευση

Στην Καισαριανή υπάρχουν επτά σχολεία δημοτικής εκπαίδευσης. Επίσης στην Καισαριανή έχουν έδρα δύο γυμνάσια, δύο ενιαία και ένα επαγγελματικό λύκειο,
Το 1ο δημοτικό σχολείο Καισαριανής χτίστηκε το 1930 και ήταν δωρεά της Έλενας Βενιζέλου, γυναίκας του τότε Πρωθυπουργού της Ελλάδας Ελευθέριου Βενιζέλου

Διοικητική ιστορία

Το 1934, ήταν η χρονιά που η Καισαριανή αποσπάται από τον Δήμο Αθηναίων και γίνεται αυτόνομος Δήμος Καισαριανής. Με την εφαρμογή της νέας διοικητικής διαίρεσης της χώρας κατά το Πρόγραμμα Καλλικράτης του 2011 ουδεμία μεταβολή επήλθε στο Δήμο, σύμφωνα με το άρθρο 1,§ 5.1.Β αυτού.

Δήμαρχοι

Πρώτος δήμαρχος ήταν προσωρινά ο Αριστείδης Περιμένης (δημαρχεύων ως τις 18 Μαΐου 1934). Πρώτος δήμαρχος εξελέγη ο Γεώργιος Κυπραίος (19.. - 1970) ή Σούλιος, σε επαναληπτική εκλογή το 1934. Μετά το 1941 ακολούθησε μία ανώμαλη κατάσταση, με διορισμένους και παυμένους δημάρχους ως το 1951, οπότε εκλέγεται δήμαρχος ο Λεωνίδας Μανωλίδης (απεβίωσε το 1968). Το 1964 τον διαδέχθηκε ο αντιστασιακός Παναγιώτης Μακρής (1917-2015), ο οποίος απολύθηκε από τη χούντα και εξορίστηκε το 1967, για να επανέλθει το 1975 και να επανεκλεγεί το 1978 και το 1986.  Ακολούθησαν οι δήμαρχοι Θανάσης Μπαρτσώκας (1991-98 και 2003-05), Γιώργος Κατημερτζής (1999-2002), Σπύρος Τζόκας (2005-10), Αντώνης Καμπάκας (2011-2014) και τον Μάιο του 2014 εξελέγη ο Γεώργιος Κοντόσταυλος. Έπειτα από απόφαση των Διοικητικών Πρωτοδικείων Αθηνών και Πειραιώς επαναλήφθηκε η ψηφοφορία στις 30 Νοεμβρίου και νικητής των εκλογών αναδείχθηκε ο υποψήφιος του ΚΚΕ, Ηλίας Σταμέλος με 67% αποχή και με διαφορά 205 ψήφων από τον Κοντόσταυλο, υποστηριζόμενο από τον ΣΥΡΙΖΑ. Από τις 1 Σεπτεμβρίου 2019 Δήμαρχος Καισαριανής είναι ο ανεξάρτητος υποψήφιος Χρήστος Βοσκόπουλος, ο οποίος εκλέχτηκε στις αυτοδιοικητικές εκλογές του 2019.